સત્કર્મોથી ભવિષ્ય અને ભવ સુધારવા માટેના અગણિત રસ્તાઓ આપણા શાસ્ત્રોમાં બતાવ્યા અને ધર્મગુરુઓએ સમજાવ્યા છે. લેકિન કિન્તુ પરંતુ but ... નવા મિલેનિયમમાં મુલ્યો બદલાયા છે. ગઈકાલ સુધી જે વિકૃતિ લેખાતી હતી એને આજે સામાજિક સ્વીકૃતિ મળી ગઈ છે. લગ્નસંસ્થામાં પરિવર્તનનો પવન વાયો છે. સાયન્સ અને ટેકનોલોજી બદલાયા છે. પરિવર્તનની સાથે સાથે નવા પ્રકારના પાપ પણ સામે આવ્યા છે જે બાબતે શાસ્ત્રો મૌન છે. જેમ કે, દગા તો અગાઉ પણ થતા હતા પણ આજકાલ ફેસબુક ઉપર રૂપકડી કન્યાના પ્રોફાઈલ પિક્ચર સાથેનું એકાઉન્ટ બનાવીને વાંઢા, પ્રૌઢ, વિધુરો અને અસંતુષ્ઠ પરિણીતોને છેતરવાની પ્રવૃત્તિ. આ છેતરપીંડી બાબતે કાયદાકીય જોગવાઈ હશે, પણ ઉપરવાળાની અદાલતમાં શું સજા મળશે એ બાબતે શાસ્ત્રનું વિધાન ન મળે એ સ્વાભાવિક છે, કારણ કે એ જમાનામાં સોશિયલ મીડિયા નહોતું. પણ તમે લેશમાત્ર ચિંતા ન કરશો. આ બાબતે અમો એ ગહન અભ્યાસ કરીને તમારા માર્ગદર્શન માટે કેટલાક તારણો કાઢ્યા છે.